CELEX: C2005/229/73
Language: et
Date: 2005-09-17 00:00:00
Title: Kohtuasi T-286/05: Le Centre Européen pour la Statistique et le Développement A.s.b.l. (C.E.S.D.) 18. juuli 2005. aasta hagi Euroopa Ühenduste Komisjoni vastu

17.9.2005   
            
            
               ET
            
            
               Euroopa Liidu Teataja
            
            
               C 229/34
            
         Le Centre Européen pour la Statistique et le Développement A.s.b.l. (C.E.S.D.) 18. juuli 2005. aasta hagi Euroopa Ühenduste Komisjoni vastu
   (Kohtuasi T-286/05)
   (2005/C 229/73)
   Kohtumenetluse keel: prantsuse
   Le Centre Européen pour la Statistique et le Développement A.s.b.l. (C.E.S.D.), asukoht Luxembourg, esitas 18. juulil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat Dominique Grisay, kohtudokumentide kättetoimetamise aadress Luxembourgis.
   Hageja palub Esimese Astme Kohtul:
   
               1.
            
            
               tuvastada, et komisjoni 18. mai 2005. aasta otsus on tühine osas, milles see on tehtud võimu kuritarvitamise tulemusel ja/või seda mõjutavad põhjendamisvead ning ilmne kaalutlusviga;
            
         
               2.
            
            
               teise nõudena tuvastada, et nimetatud otsus on tühine osas, mis puudutab kahtekümmet viit lepingut, mida auditis ei ole käsitletud;
            
         
               3.
            
            
               mõista kohtukulud välja kostjalt.
            
         Õiguslikud alused ja peamised argumendid
   Pärast rikkumiste tuvastamist Euroopa Ühenduste Statistikaameti (EUROSTAT) peadirektoraadis võttis komisjon vastu vaidlusaluse otsuse, milles volitatud eelarvevahendite käsutajatele anti juhtnöörid lõpetada võimalikult kiiresti lepingulised suhted teatavate isikutega, sealhulgas hagejaga, lepingutes ettenähtud korras.
   Oma hagi toetuseks toob hageja välja komisjonipoolse võimu kuritarvitamise osas, milles vaidlusalune otsus ei järgi teatavaid igas lepingus ettenähtud vaidluste lahendamise korda, vaid asendab need määruse C 1605/2002 (1) artikli 93 lõike 1 punkti f alusel ühepoolselt vastu võetud otsusega. Samas kontekstis toob hageja esile põhjenduste puudumise vaidlustatud otsuses.
   Hageja tugineb ka vaidlustatud otsuses esinevale ilmsele kaalutlusveale seoses asjaolude, mida talle heidetakse ette kui lepingu olulist rikkumist, kvalifitseerimisega määruse C 1605/2002 artikli 93 lõike 1 punkti f alusel.
   Viimasena väidab hageja, et vaidlustatud otsus tugineb auditile, mis käsitleb ainult ühte tema ja komisjoni vahel sõlmitud lepingutest ning seetõttu on otsus puudulikult põhjendatud vähemalt osas, mis puudutab lepinguid, mida auditis ei ole käsitletud.
   
      (1)  Nõukogu 25. juuni 2002. aasta määrus (EÜ, Euratom) nr 1605/2002 Euroopa ühenduste üldeelarve suhtes kohaldatava finantsmääruse kohta (EÜT L 248, 16.9.2002, lk 1).